La regidora de Benestar Social de l'Ajuntament de Reus, Montserrat Vilella, i la subdirectora general de Coordinació de la Salut Pública, Mercè Bieto, van presentar el dimarts 5 d'abril, a la Sala Rentadors del Casal de les Dones de Reus, la guia Aprofitament segur del menjar destinada a les entitats socials catalanes que ofereixen menjar de forma solidària.
El Programa de Gestió Alimentària de Reus, va ser impulsat el 2012 per la regidoria de Benestar Social de Reus —amb el suport de la Fundació Banc dels Aliments, del Taller Baix Camp, de l'Agència de Salut Pública de Catalunya i de Càritas Interparroquial—, amb l'objectiu de recuperar els aliments que encara són aptes pel consum i distribuir-los entre les persones amb pocs recursos econòmics a través de la Xarxa de distribució d'aliments, formada per setze entitats.
L'Agència de Salut Pública de Catalunya va formar les persones voluntàries i durant aquests tallers varen identificar la necessitat d'elaborar una guia amb informació sobre l'aprofitament dels aliments, que pogués ser útil tant per a les entitats com per a les persones receptores, « per superar les pors que sovint sorgeixen sobre aquest menjar», segons va explicar Àngel Royo, inspector de Salut Pública de la Generalitat de Catalunya.
Mercè Bieto, subdirectora general de coordinació de Salut Pública, va destacar en la seva intervenció la feina de l'Ajuntament de Reus i l'Agència de Salut Pública de Catalunya, que de manera conjunta "han sabut aprofitar l'oportunitat de crear aquesta guia a partir d'un bon programa de gestió dels aliments com és el de Reus".
La guia ha estat elaborada per tècnics amb diferents perfils professionals, laborals, amb experiència a diferents projectes de gestió i donació d'aliments a persones sense recursos i que es van agrupar com a comunitat de pràctica dins la gestió del coneixement de l'ASPCAT.
Es tracta d'un material didàctic i pràctic sobre seguretat alimentària que consta de tres parts, en funció dels seus destinataris: en una primera part, es recull material destinat a les persones voluntàries de les entitats socials, per tal que puguin distribuir els aliments de manera adequada; una segona part està destinada a les famílies receptores d'aliments per tal que puguin tractar i cuinar aquests aliments amb seguretat, i una tercera part conté consells sobre higiene i salut alimentària i s'adreça als infants de les famílies receptores d'aliments.
Els objectius principals d'aquesta guia són formar les persones voluntàries de les entitats socials que distribueixen menjar; formar en higiene alimentària els membres de les famílies més desafavorides, amb la qual cosa es contribueix a la millora del seu estat de salut i contribuir a reduir el malbaratament d'aliments, la generació de residus i els efectes consegüents de l'impacte ambiental.
Una de les fortaleses de l'ASPCAT són els professionals que hi treballen i que configuren una àmplia xarxa de coneixement distribuïda per tot el territori català.
L'Agència impulsa les comunitats de pràctica, que conformen un grup de persones reunides de forma informal, que converteixen els seus sabers personals (el seu saber fer) en valors col·lectius, els quals es tradueixen en pràctiques millors.
Les aportacions dels professionals a través de les comunitats de pràctica participen activament en els objectius estratègics de l'Agència.
Guia Aprofitament segur del menjar.
Comunitats de pràctica i aprenentatge Temporada 2014-2015